
Θεσσαλονίκη 2 Σεπτεμβρίου 2008
2η ΜΠΙΕΝΑΛΕ ΣΥΓΧΡΟΝΗΣ ΤΕΧΝΗΣ ΘΕΣΣΑΛΟΝΙΚΗΣ 
24 Μαΐου- 27 Σεπτεμβρίου 2009
‘Πράξις: Τέχνη σε αβέβαιους καιρούς ’

«Πράξις: Τέχνη σε αβέβαιους καιρούς» είναι το θέμα της φετινής 2ης Μπιενάλε Σύγχρονης Τέχνης Θεσσαλονίκης, που διοργανώνει το Κρατικό Μουσείο Σύγχρονης Τέχνης από 24 Μαΐου- 27 Σεπτεμβρίου 2009. Την επιμέλεια με γενικό θέμα συνυπογράφουν οι Olabisi Silva από τη Νιγηρία, η Gabriela Salgado από την Αργεντινή και η Συραγώ Τσιάρα διευθύντρια του Κέντρου Σύγχρονης Τέχνης Θεσσαλονίκης. 
Όσον αφορά στο ιδεολογικό πλαίσιο…
«Η πράξη -όχι σε αντιδιαστολή, αλλά σε σύζευξη με τη θεωρία- αποτελεί εγγενές στοιχείο της ταυτότητας και του κοινωνικού ρόλου του καλλιτέχνη. 

Ως πράξη νοείται η συνειδητή και ειλικρινής καλλιτεχνική δράση –ατομική ή συλλογική- που παρεμβαίνει στο κοινωνικό και πολιτικό γίγνεσθαι. 

Με την πεποίθηση ότι η σύγχρονη τέχνη διασώζει ένα προνομιακό πεδίο ελεύθερης έκφρασης της υποκειμενικής βούλησης, αναζητούμε και προβάλλουμε την καλλιτεχνική δημιουργία που ανθίσταται στη μετατροπή του έργου τέχνης σε καταναλωτικό προϊόν, επικοινωνιακό τέχνασμα, κενό θέαμα».

